
DEL I


KAPITTEL 1

Mandag 12. september

ANTON GJESPET. HAN satt i sofaen og så på værmeldingen. Klokka i hjørnet på TV-en viste 07:06. Bildet gikk over i reklame.

«Alex!» ropte han.

Han reiste seg fra sofaen og fortsatte mot rommet til Alexander. Kakket knokene på døren, men ventet ikke på respons før han åpnet. Døren stoppet opp etter noen centimeter. Det sto en tung bagg i veien. Med kraft skjøv han døren helt opp, slo på lyset og skrittet inn. Alex sov. Det ene beinet hang utenfor sengekanten. Anton dultet foten borti låret hans. Sønnen vridde seg. Nytt dult.

«Hvis du skal dusje før vi kjører, så må du stå opp nå.»

Alexander nikket uten å åpne øynene. Anton ble stående og se på ham. Det eneste som beveget seg på kroppen i sengen, var brystkassa. Anton røsket av ham dyna.

«Klokka går.»

«Mhm,» gryntet sønnen. «Er det mer varmtvann igjen?»

«Plenty.»

Anton gikk tilbake til sofaen. Alex subbet ut på badet. Vignetten til God morgen Norge kom opp på TV-en før skjermbildet viste den mannlige og den kvinnelige programlederen sittende bak et bord med blomster, kaffekopper og en bok. Til høyre i bildet satt en mannlig gjest alene i sofaen. Det ble skiftet kameravinkel. Den kvinnelige programlederen fikk fokus og satt klar med et innøvd smil.

«Vår neste gjest er mannen bak nettstedet forbrytelser.no. I tillegg har han – som den eneste i landet – kommet tett på seriemorderen Stig Hellum. Nå debuterer han som forfatter. Velkommen, Hans Gulland.»

Kameraet som var rettet mot gjesten, overtok. Hans Gulland smilte sjenert. Det brune håret var halvlangt med midtskill. På nesen hadde han et par moteriktige briller med kraftig innfatning.

«Tusen takk. Og takk for at jeg fikk komme. Jeg må bare legge til at jeg ikke er alene om forbrytelser.no. Det er jeg og tre ildsjeler til som står bak siden.»

Den kvinnelige programlederen brydde seg ikke om å kommentere rettelsen hans.

«Stig Hellum.» Hun så bort på sin mannlige kollega. «Jeg grøsser fremdeles av navnet, jeg.» Kollegaen nikket enig. «For hva er det som får en ung mann på tjuefire år til å ville skrive en bok om det som er en av landets verste drapsmenn i nyere tid?»

«Jeg … Jeg har alltid vært veldig fascinert av mennesker som dreper. Ikke selve drapene, naturligvis, men hva det er som får dem til å begå handlingen, da. Og selv om Stig ikke er den eneste seriemorderen vi har hatt i landet, så er han utvilsomt den mest interessante.»

«I forordet ditt skriver du at du er en av svært få han gikk med på å treffe. At han hadde avvist både norske og utenlandske journalister. Hvorfor sa han ja til å møte deg?»

«Jeg tror svaret på det er at jeg ikke er journalist, men en ung mann som var veldig fascinert av tilfellet Stig Hellum.»

«Du skriver også at ideen til boka først kom etter det femte besøket.»

«Ja.»

«Hva var det som skjedde under det besøket?»

«Da må jeg bare spørre, jeg,» sa den mannlige programlederen fra siden, «for jeg hadde inntrykk av at du besøkte ham i fengselet for å gjøre research, men du gikk altså ikke med bokplaner da du reiste til Ila fengsel de første gangene?»

«Nei, jeg var bare nysgjerrig på ham.»

«Jeg tror jeg hadde blitt engstelig om guttungen hjemme hadde hatt slike interesser.»

Det lød et høyt skrik fra badet. En rekke med banneord fulgte. Det slo i låsen før baderomsdøren gikk opp.

«Du sa det var varmtvann igjen!» ropte Alexander.

Anton lo.

«Ja, jævlig morsomt!» skrek sønnen og hamret igjen døren.

«Du må være rask,» sa Anton høyt. «Er mye trafikk innover, og jeg har en legetime halv ni.»

«Den håper jeg du ikke rekker!»

«Men hva skjedde, Gulland?»

Den kvinnelige programlederen tok over igjen.

«Det var egentlig ikke noe spesielt som skjedde. Ideen slo meg, om at dette kanskje kunne være interessant for andre. For vi husker alle hvordan media forsøkte å fremstille Stig etter at han var pågrepet. Det ble skrevet veldig mye uriktig. Tabloidene fremstilte ham rett og slett som en idiot, og man kommer vel ikke lenger unna sannheten. Han er et av de mest intelligente menneskene jeg har truffet. På en IQ-test utført av rettspsykiatere i 2002 skåret han 156. Men det var det ingen som skrev om.»

«Du avslutter forordet med å si at dere ble venner. Gode venner. Mange, meg selv inkludert, vil jo tenke at det er litt … ja … spesielt. Har du lyst til å si noe rundt det?»

«Jeg er klar over at det høres rart ut, men Stig og jeg fant tonen. Vi hadde mye av den samme humoren, og det tror jeg var med på å gjøre at han ville treffe meg flere ganger. Misforstå meg rett nå, for vi snakket også om det han ble dømt for. Han delte alt med meg. Også detaljene som ellers bare kom frem bak lukkede rettsdører. På tross av det anså jeg Stig etter hvert som en venn.»

Hans Gulland hevet hodet.

«Fortalte du ham at du ville skrive bok?»

«Ja.»

«Hva syntes han om det?»

«Han var begeistret, og hadde bare ett krav.»

«Som var?» spurte kvinnen.

«At jeg ikke skulle skrive noe som stilte moren i et dårlig lys. Det var så mange forståsegpåere under rettssaken, som uttalte seg til høyre og venstre om Stigs forferdelige oppvekst.» Hans Gulland rullet med øynene. «Men han hadde ikke noen forferdelig oppvekst. Faren var visstnok ikke særlig snill, men han var jo bare der de første årene. Som Stig selv sa: Moren gjorde så godt hun kunne, og strakte seg lenger enn mange andre mødre ville gjort for at han skulle ha det bra.»

«Vet du hvor Stig Hellum befinner seg i dag?»

Det tok to lange TV-sekunder før svaret kom.

«Hadde jeg visst det, så hadde nok den,» Hans Gulland pekte på boka som lå på bordet, «kommet langt tidligere. For den var så godt som ferdig da Stig rømte. Men da følte jeg at, ja, vi kan jo kalle det for siste kapittel, da. At det manglet. Men … så ble han aldri funnet.»

Den kvinnelige programlederen grep boka og holdt den opp mot kamera. Forfatterens navn var trykket øverst. Omslaget viste et bilde av Stig Hellum tatt på avstand under befaring på et av funnstedene. Fire uniformerte politifolk sto rundt ham. Tittelen sto i hvitt mot den sorte bakgrunnen.

«17,» sa hun. «Vi skal snakke litt om tittelen etter reklamepausen, men før det: Tror du Stig Hellum er i live?»

«Det er jeg sikker på.»

«Tror du han vil drepe igjen?»

Hans Gulland tok av seg brillene og begynte å pusse glassene med skjorta mens han sa:

«Stig Hellum stanser ikke av seg selv.»


KAPITTEL 2

2006
Huntsville, Texas

KLOKKA VAR KVART over ett da pater Sullivan satte stokken på det siste trappetrinnet i administrasjonsbygget til Huntsville-fengselet. Han trakk hånden over den fuktige pannen og lot kreftene samle seg før han fortsatte.

Fengselsdirektørens sekretær reiste seg da hun fikk øye på ham.

«Pater Sullivan. Velkommen. Direktøren er straks klar til å ta imot deg. Kan jeg by deg på en kopp kaffe?»

«Takk, men jeg har allerede fått i meg dagens to kopper.»

«Hva med litt te?»

«Ellers takk,» svarte pater Sullivan og stokket seg over gulvet og tok plass på en av ventestolene langs veggen.

«Si ifra hvis du skulle ombestemme deg.»

Pater Sullivan rakk ikke sitte mer enn et par minutter før fengselsdirektørens dør ble åpnet. Direktøren, en kort og rund mann med en beltespenne formet som delstaten Texas, steg ut fra kontoret sitt.

«Pater Sullivan. Stig på.»

Pateren støttet seg til stokken og armlenet på stolen og skjøv seg opp. Han håndhilste på direktøren før han fortsatte inn på kontoret. Lot stokken hvile mot stolen og tok plass foran skrivebordet mens døren bak ham ble stengt. På veggene hang det diplomer, og bilder av noen av delstatens mektigste menn. Den forrige guvernøren, den nåværende, og han som hadde ambisjoner om å bli den neste. Direktøren poserte smilende ved siden av på alle.

«Først,» begynte fengselsdirektøren og satte seg, «takk for at du kunne komme på så kort varsel. Vi er alle veldig bekymret for pater O’Keefe.»

«Jeg snakket med biskopen før jeg reiste hit,» sa pater Sullivan. «Pater O’Keefe er på bedringens vei.»

«Godt å høre.»

Høye, samstemte rop fra utsiden skar gjennom de stengte vinduene. Direktøren reiste seg og tittet ut. Mumlet noe og ristet på hodet før han blendet persiennene og lente seg inntil vinduskarmen.

«Hver gang setter de hele denne forpulte gata på hodet. Beklager ordbruken, pater, men hva skal man si? Jeg skal sørge for at disse utskuddene er fjernet når du reiser herfra.»

«Når får jeg treffe herr Sudlow?»

«Hva vet du om ham fra før?»

«Jeg vet ingenting annet enn at han er dømt for drap.»

«Fire drap, pater Sullivan. Et av dem så brutalt at et jurymedlem svimte av da rettsmedisineren vitnet. Visste du at han nektet å forklare seg for politiet etter arrestasjonen? Selv ikke under rettssaken sa han et eneste ord. Ikke engang på direkte spørsmål fra dommeren. Nathan Sudlow satt stum. Bekreftet ikke engang navnet sitt. Tok nesten et par uker før politiet klarte å identifisere ham da han ble pågrepet i 94. De fant ut hvem han var via hæren – herr Sudlow hadde tjenestegjort. Det hører også med til historien at han i løpet av alle disse årene kun har hatt ett besøk. Alle får besøk, pater Sullivan. Av familie og venner, og om de ikke har det, så i det minste fra en eller annen skrudd groupie som tenner på den slags galskap. Disse meldte seg naturligvis for herr Sudlow også, men han brydde seg ikke.» Direktøren åpnet den øverste skrivebordsskuffen og hentet ut en dokumentmappe. «Han ønsket simpelthen ikke besøk. Ifølge direktøren borte på Polunsky har han oppført seg eksemplarisk helt siden dommen falt i 95, og han er godt likt av både betjenter og andre innsatte.» Direktøren skjøv mappen over til pateren. «Og det er det som uroer meg litt. Det ville ikke overraske meg om han mister det fullstendig når klokka drar seg mot fire. Under samtalen deres vil det hele tiden være minimum én betjent til stede, så sikkerheten din trenger du ikke bekymre deg for.»

«Jeg har vært med på dette tidligere.»

«Jeg ønsker bare at du skal være forberedt på hva du vil møte. La deg ikke lure av de vennlige øynene og det sympatiske smilet, pater Sullivan. Denne mannen er dømt for djevelske handlinger. Bruk en liten time på å lese gjennom hva som fikk ham hit. Iallfall skumles.»

Pater Sullivan klødde seg i det røde håret som omkranset den bare issen og sa:

«Om Nathan Sudlow har hatt ett besøk på elleve år, så er det naturlig å tro at han har mye på hjertet. Hvis det er greit for deg, vil jeg gjerne sette i gang med det samme.»


KAPITTEL 3

Mandag 12. september

ROAR SKULSTAD, LEDEREN for Kripos’ taktiske etterforskningsavdeling, entret møterommet. Han stengte døren bak seg og gikk mot bordet hvor Magnus Torp satt sammen med fire andre etterforskere. I den ene hånden holdt han et halvfullt fat med påsmurte snitter. I den andre et ark.

Skulstad sendte et «hei» til forsamlingen og plasserte fatet på bordet.

«Vær så god.» Han pekte på snittene med hånden. «Rester fra barnebarnets dåp i går. Bare spis, ellers går det i søpla.»

Magnus Torp ventet til de andre hadde forsynt seg, før han tok en skive med laks og eggerøre.

«Som dere ser, har vi fått en ny mann på laget.» Skulstad så over bordet. «Dere har sikkert hilst allerede, men dette her er Magnus Torp, og han starter hos oss i dag. Fra før av … Du kan jo fortelle selv, Torp. Hvor du kommer fra etcetera.»

Magnus Torp tygde raskt og svelget unna. La skiven fra seg på bordet.

«Jo …» Han så på sine nye kolleger etter tur. «Jeg heter altså Magnus Torp, er tretti år og kommer fra Fredrikstad. Eller, nå er jeg på utkikk etter leilighet her i Oslo, da, men jeg bor fortsatt i Fredrikstad. Jobbet for det meste i orden og på etterforskning, men har også hatt gleden av å jobbe sammen med Anton Brekke ved flere anledninger. Første gang for sju år siden, så jeg kan vel si jeg har lært mye av ham.»

«Hadde Brekke vært her nå,» sa en av de andre, «ville han trolig sagt at du har lært alt av ham.»

De rundt bordet humret. Magnus Torp rødmet og sa:

«Jeg ser frem til å jobbe med dere.»

Han tok en bit for å signalisere at den korte presentasjonen var over. Avdelingslederen fortsatte å se på ham. Han forventet åpenbart mer. Magnus Torp svelget.

«Ingen barn … Singel.» Han trakk pusten. «Ehh.»

«Ålreit,» sa Skulstad. «Velkommen skal du iallfall være.»

Skulstad kremtet og så ned på arket foran seg. Han brukte noen minutter på å informere om pågående etterforskninger. Hender forsynte seg på nytt av fatet mens Magnus Torp lyttet til hva som var blitt gjort i forbindelse med et partnerdrap på Hamar, en mordbrann i Tokke, og et mistenkelig dødsfall i rusmiljøet i Larvik.

«Og så har vi Hedda Back,» sa Skulstad.

Magnus Torp hadde fått med seg saken. 21 år gamle Hedda Backs navn hadde toppet nettavisene sent i går kveld etter at hun ikke hadde kommet hjem fra jobb søndag morgen. Alle hadde benyttet det samme fotografiet. Et portrettbilde hvor hun så alvorlig rett i kamera. Klassisk pen. Smalt ansikt. Håret langt og mørkt. På bildet hadde hun hatt pannelugg.

«Det er dessverre ikke en savnetsak lenger,» fortsatte Skulstad. «Hun ble funnet død på Svinessaga ved Goksjø nå i morges.»

«Vestfold, det?» spurte en av etterforskerne.

«Ja. Like utenfor Sandefjord. Foreløpig har Sør-Øst politidistrikt bare bedt om teknisk bistand fra oss, men vi må gå ut fra at meldingen om taktisk bistand kommer så fort politimesteren der nede har fått oversikt over situasjonen. Torp.» Skulstad møtte Magnus Torps øyne. «Jeg tror du kan begynne å forberede deg på en tur til Sandefjord sammen med Anton.» Han så på klokka. «Hvor blir det av ham, forresten?»

«Hva viser blodprøvene fra torsdag?» spurte Anton.

«De var skuffende,» svarte doktor Hass mens han flyttet stetoskopet rundt på Antons bryst. «Ikke engang klamydia.» Han så på pasienten. «Du som er ungkar og greier.»

«Hvis det hadde vært så mye som et spor av klamydia, ville du vært vitne til et medisinsk mirakel. Har nemlig ikke ligget mellom to lår siden i våres.»

«Hadde ikke du truffet en dame, da? Naboen eller noe sånt.»

«Det ble aldri til noe mer enn litt vin og noen få netter. Hun flyttet i april.»

«Og nå har du ikke engang en liten flørt?»

«Null.»

«Og jeg som trodde du hadde draget.»

«Hadde det. Et par måneder på videregående. Husker knapt hvordan det ser ut der nede. Eller, jeg husker vel at det er en sprekk.»

Legen flirte mens han skjøv kontorstolen bakover med føttene og tok plass ved skrivebordet. La stetoskopet fra seg og gjorde noen trykk på tastaturet.

«CRP-en din viser 150, og det er ikke helt bra.»

«Jeg …» Anton kremtet. «Jeg har litt vondt i sekken også.»

«Magesekken?»

Anton ristet på hodet. Skulte ned mot skrittet.

«Å,» sa doktor Hass. «Den sekken. Få se.» Han trillet stolen frem mot Anton.

«Så vondt er det ikke.»

«Hadde du vondt der da du var her på torsdag òg?»

«Kanskje litt øm og hoven.»

«Pungen var øm og hoven på torsdag, og så nevnte du kun at du følte deg slapp?»

Anton svelget. Lot være å svare.

«Noen forandring siden torsdag?»

«Ja. Det har blitt verre. Ganske mye verre òg.»

«Og smertene er konstante?»

«Mer eller mindre, ja.»

«Har du tatt smertestillende?»

«Ikke annet enn Paracet for feberen.»

«Du synes ikke det hjelper mot smertene?»

«Fint lite.»

«Få se.»

Tonen var bestemt. Doktor Hass knipset og pekte på beltespennen. Anton reiste seg. Åpnet beltet og kneppet opp mens legen tok på seg en hanske. Anton trakk ned buksene. Pustet ut til et tungt stønn og dro ned boksershortsen. Lukket øynene mens han kjente de latekskledde fingrene ta et forsiktig tak rundt pungen.

«Det gjør såpass vondt, ja?»

«Ja.»

«Så … hvordan er dagene i Kripos for tiden?»

«Hass.»

«Ja?»

«Akkurat nå driter jeg i hvordan det går der oppe.»

«Guttungen, da? Alt står bra til?»

«Alex var hos meg i helgen.»

Legen la pungen i hånden og løftet på den. Klemte svakt på venstre testikkel. Anton rykket til og skar en grimase mot taket.

«Hm,» kom det fra skrittet.

Anton kikket ned i den påbegynte månen til doktor Hass og sa:

«Er det kreft?»

Legen svingte seg tilbake samtidig som han tok av hansken og kastet den i søpla. Han begynte å skrive på tastaturet.

«Hvorfor sa du ikke noe om dette på torsdag?»

«Fordi jeg tenkte at det ville gå over.»

Anton kledde på seg igjen. Satte seg ytterst på stolkanten og akte seg bakover.

«Tanken om at en irritert testikkel og en dårlig allmenntilstand hang sammen, slo deg liksom ikke?»

«Jeg er politi,» svarte Anton surt. «Ikke lege. Er det kreft?»

Doktor Hass myste på skjermen og sa:

«Du vil kanskje at jeg sender henvisningen til sykehuset på Kalnes? Er kortest vei hjem derfra.»

«Henvisning til hva …?»

«Akuttkirurgisk. Jeg vil at du skal bli grundigere undersøkt enn jeg får gjort her. Og så får vi tatt en ultralyd.»

«Ultralyd? Så det er kreft?»

«Kreft står ganske langt nede på listen, me–»

«Men det står der,» avbrøt Anton.

Doktor Hass sendte ham et beroligende blikk og sa:

«Det kan være greit å undersøke at det ikke er noe grums i den sekken din.» Han åpnet skrivebordsskuffen. Tok ut en eske med rød varseltrekant. Fisket ut et brett og knekket av fire tabletter og rakte dem til Anton. «Her har du fire Paralgin forte. Da slipper du i det minste å ha vondt om det skulle bli litt ventetid på akuttmottaket.»


KAPITTEL 4

2006
Huntsville, Texas

«DIREKTØREN FORTALTE MEG at du aldri har vært her før.»

Den sterke ettermiddagssolen fikk frem hver eneste pore og hvert sår i den høye teglsteinmuren som strakte seg rundt de to kvartalene som utgjorde fengselet. De varme strålene grillet den nakne issen til pater Sullivan, som forsøkte å holde tritt med den langt yngre fengselsbetjenten. I vakttårnene sto skarpskyttere og fulgte med på en gruppe innsatte som spilte basketball i luftegården.

«Det er riktig,» svarte pater Sullivan.

«Dette blir din første henrettelse?»

«Nei, jeg var med på noen da jeg var yngre.»

«Bare si ifra om du vil ha en liten omvisning etter henrettelsen.»

De kom frem til den første av fire sluser. Betjenten låste seg inn. Trakk porten opp for pateren, som fulgte etter før porten ble stengt igjen.

«En omvisning?»

«Vi har et eget museum her. Kan vise deg gamle gnisten, om du vil.»

Pater Sullivan svarte ikke.

«Den elektriske sto–»

«Jeg vet hva det er,» avbrøt han. «Ellers takk.»

Samme sluseprosedyre ble gjentatt tre ganger før de var kommet frem til en enkel ståldør. En skjære flakset ned og landet på marken foran dem. Den stirret på pateren og skrek før den lettet og fløy opp på muren. Betjenten fant frem riktig nøkkel. Vridde om og dro den tunge døren til seg.

Murveggene var gamle og slitte. Det luktet en blanding av innstengt luft og grønnsåpe.

Døren gikk igjen til et smell bak ham.

«Velkommen til dødshuset.» Betjenten skrittet forbi ham og pekte på en turkis dør på venstre side av korridoren. «Det er der inne det skal foregå.»

Til høyre gikk en gang med en rekke gitterceller på den ene siden. Langs veggen vis-à-vis satt en annen betjent med kryssede føtter og hvilte haka mot brystet ved et bord.

«Baxter,» bjeffet vokteren som hadde fulgt pateren. «Sover du på post igjen?»

«Hviler,» svarte Baxter uten å gløtte på øyelokkene. «Blir døsig av luften her inne. Og så var jeg ute i går. Jameson veddet på at jeg ikke klarte å drikke ham under bordet.»

«Det ser ut som du vant.»

«Jeg gjorde det.»

Pater Sullivan stanset opp, stirret nedover de tomme cellene og sa:

«Hvor er de hen? Fangene.»

«Denne delen av fengselet blir benyttet til det siste døgnet for en dødsdømt. Herr Sudlow ankom fra Polunsky i går ettermiddag. Klokka tre vil han bli flyttet fra den nederste ventecellen til den der,» betjenten pekte på cellen som lå nærmest den turkise døren, «hvor han vil tilbringe sin siste time før han blir ført inn i kammeret og får nålen.»

Betjenten sluttet seg til sin søvnige kollega og nikket pateren ned korridoren. Utenfor den nederste cellen var det satt frem en klappstol. Pater Sullivan stilte seg ved siden av den. Nathan Sudlow lå på den oppredde feltsengen som var boltet fast til gulvet.

«Herr Sudlow, jeg er pater Tom Sullivan, og jeg skal sitte her med deg en stund.»

Nathan Sudlow satte seg opp. Svingte føttene ut av sengen. Plantet dem i gulvet og reiste seg. Han så ut til å være i 50-årene. Han hadde på seg jeans og en hvit trøye med fangenummeret trykket på venstre side av brystet. To slanke armer med blodårer som minnet om et T-banekart, hang ned på hver side av den atletiske kroppen. Håret var grått. Et kort, velstelt skjegg i samme farge dekket mesteparten av fjeset.

«Er det ok om jeg setter meg?» spurte pater Sullivan.

«Jeg vil ikke kaste bort verken kreftene eller tiden din.» Nathan Sudlow tok et skritt frem. «For jeg kommer ikke til å gjøre det du er kommet for, pater.»

«Hva er jeg kommet for?»

«Å få meg til å innse og angre mine synder, og sørge for en forsoning mellom Gud og meg.»

«Det er riktig, herr Sudlow.»

«Det er mange år siden jeg sluttet å tro på Gud.»

«Men Gud har aldri sluttet å tro på deg.»

Nathan Sudlows pust var rolig. Holdningen avslappet. Øynene var som de rikeste jungler. Grønne og ugjennomtrengelige.

«Vær du sikker, pater … Du var ennå en ung mann da Gud mistet troen på meg.»

Pateren støttet seg til gitteret og tok plass på stolen.

«Du kaster bort tiden din,» fortsatte Nathan Sudlow og vendte tilbake til sengekanten.

«Hvis du ikke ønsker å ha meg her, må du si det. Da skal jeg dra og komme tilbake noen minutter på fire. Men … Herr Sudlow. Du har to og en halv time igjen å leve. Det kan hende du vil få behov for å prate med noen. Og da vil jeg gjerne være her for deg. Så med mindre du ber meg om å gå, blir jeg sittende.»

«I taushet?»

«Det er opp til deg.»


KAPITTEL 5

Mandag 12. september

SOLEN HADDE IKKE klart å trenge gjennom det tjukke skylaget. Regnet falt ned over Bryn og resten av Oslo. Det sprutet skittent vann rundt bilene som passerte på Ring 3 fire etasjer nedenfor.

Etter morgenmøtet hadde Magnus Torp brukt halve formiddagen til å hilse på kolleger og å gjøre seg kjent på den nye arbeidsplassen i Brynsalléen 6. Nå sto han utenfor døren hvor skiltet sa: anton brekke – politioverbetjent.

Magnus banket på. Det kom et dempet ja fra innsiden. Han skjøv døren opp. Anton lå nærmest i stolen bak skrivebordet. Han sendte Magnus et sløvt nikk og et døsig blikk.

«Første dag i ny jobb og greier,» sa han. «Gratulerer, forresten.»

«Hva er det med deg?» spurte Magnus. «Du ser blek ut.»

«Tror jeg har fått influensa. Har tatt noe smertestillende som har begynt å virke.»

Anton rettet seg opp i stolen. Magnus tok to skritt inn i rommet.

«Hva skjer?» Anton vippet hodet til siden og gransket den nesten 20 år yngre kollegaen. «Annet enn at du prøver å bli årets best kledde politimann.»

«Fordi jeg går i dress? Er det det du mener?»

«Det er faktisk akkurat det jeg mener. Hva er det for et merke?»

«Hvorfor later du som du har greie på merker?»

«Da kom den,» sa en stemme fra døren.

Det var Skulstad. Han kom inn og la en tynn dokumentmappe på skrivebordet. Anton åpnet den. De øverste arkene var bilder. Et avlangt, gammelt trebygg lå på den ene siden av grusveien som gikk ned mot innsjøen. En overfylt søppeldunk sto inntil en liten kiosk. Der hvor grus gikk over til gress, var det satt opp store steiner for å hindre biltrafikk ned til innsjøen. Den døde lå tildekket av et laken på gresset like nede ved vannet.

«Hva er dette for slags sted?»

«Det var et sagbruk,» sa Skulstad. «Nå er det et friluftssenter.»

Anton så på det neste fotografiet. En naken fotsåle var så vidt synlig under lakenet. Det sto noen parkbord på gresset bortenfor den døde. En gammel sag lå over en diger stein. Tre hvitkledde teknikere lå på alle fire og saumfarte hver kvadratcentimeter rundt liket. En fjerde satt på huk et stykke bortenfor.

Det tredje og siste bildet var tatt i motsatt retning. En politibil sto parkert ved innkjøringen fra hovedveien. To betjenter sto og holdt vakt ved et sperrebånd som var trukket mellom bilen og en lyktestolpe.

Anton la bildet til side. Så ned på arket som lå igjen i dokumentmappen.

«Der sto det ikke mye.»

Det var kun Hedda Backs personalia, navnet på ektemannen og noen linjer om at hun var meldt savnet dagen før. Til sist sto det: Avdøde er fraktet til Rettsmedisinsk institutt. Sør-Øst politidistrikt ber om taktisk bistand fra Kripos.


KAPITTEL 6

2006
Huntsville, Texas

NATHAN SUDLOW OG pater Sullivan hadde sittet i stillhet i nesten et kvarter. Kun sett på hverandre og betongen de var omringet av. Nathan Sudlow tok noen utålmodige skritt på gulvet. Det knirket i gamle fjærer da han satte seg på sengekanten igjen. Han lente seg tilbake og plasserte albuene på madrassen.

«Har du ikke tenkt å si noen ting, pater?»

«Har du fremdeles ingenting på hjertet?»

«Nei. Så hva skal vi snakke om? Hva jeg valgte til mitt siste måltid?»

«Tja … Hvis det er det du vil, så kan vi jo starte der. Hva valgte du?»

Pateren så avventende på ham. Nathan fnøs, før han etter litt sa:

«Entrecôte, bakt potet med hvitløkssmør og mais.»

«Det høres ikke ut som noe dårlig valg. Smakte det?»

«I grunnen ikke.»

«Hva med dessert?»

«To kuler vaniljeis med en fattig spiseskje sjokoladesaus til.»

«Vaniljeis?»

Nathan Sudlow rettet seg opp.

«Hva er galt med det?»

Pateren løftet på øyebrynene.

«Du valgte vaniljeis?»

«Ja?»

«Av all verdens deilige iskrem, så valgte du den kjedeligste av dem alle? Hvorfor ikke sjokolade eller jordbær? For ikke å snakke om pistasj? Jeg prøver å møte alle mennesker med et åpent sinn og uten fordommer, men nå gjør du det vanskelig for meg. Vaniljeis …» Pateren humret. «Du hadde jo ikke klart å velge noe kjedeligere om du hadde gått inn for det engang.»

«Jeg kunne valgt sorbé.»

«Det har du sannelig rett i, herr Sudlow.»

Pateren lo. Nathan trakk så vidt opp den ene munnviken og sa:

«Nate.»

«Hva?»

«Nate. Ikke herr Sudlow.»

«Ok, Nate … Så hvordan gikk det så galt at du havnet her på dette gudsforlatte stedet?»

«Er ikke du programforpliktet til å tro at Gud er overalt?»

«Jo. Men jeg er også et menneske, og jeg har ingen problemer med å forstå at Gud kanskje kan skjule sitt ansikt her inne.»

«Gud gjorde ikke noe stort nummer av seg borte på Polunsky heller.» Nathan stilte seg på gulvet igjen. «Kan jeg spørre deg om noe, pater?»

«Hva som helst.»

«Hvor mange ganger har du opplevd at han – i ellevte time – har grepet inn?»

Pateren så spørrende på ham.

«Jeg snakker om telefonen,» fortsatte Nathan. «Den som henger på veggen inne på kontrollrommet, og som er koblet direkte til guvernørens kontor. Hvor mange ganger har du opplevd at den har ringt?»

«Dette her er ikke noe jeg vanligvis gjør, Nate.»

«Hvor mange ganger?»

«Jeg har ikke bivånet en henrettelse siden 1975.»

«Pater. Hvor mange ganger?»

«Ingen. Er det det du tenker på? Om den telefonen kommer til å ringe eller ikke?»

«Ikke før i dag. Nå greier jeg ikke å bestemme meg for om jeg vil at den skal ringe eller ikke.»

«Er det ingenting du angrer på, Nate? Har du virkelig forsont deg med alt?»

«Jeg har fått tilgivelse fra det eneste mennesket jeg trengte det fra.»

«Hvem var det?»

«En jeg sviktet for mange år siden …»

